CELEX: 62017TN0833
Language: hr
Date: 2017-12-27 00:00:00
Title: Predmet T-833/17: Tužba podnesena 27. prosinca 2017. – Ryanair i Airport Marketing Services protiv Komisije

19.2.2018   
            
            
               HR
            
            
               Službeni list Europske unije
            
            
               C 63/21
            
         Tužba podnesena 27. prosinca 2017. – Ryanair i Airport Marketing Services protiv Komisije
   (Predmet T-833/17)
   (2018/C 063/29)
   Jezik postupka: engleski
   
      Stranke
   
   
      Tužitelji: Ryanair DAC (Swords, Irska) i Airport Marketing Services Ltd (Dublin, Irska) (zastupnici: E. Vahida i I.-G. Metaxas-Maranghidis, odvjetnici)
   
      Tuženik: Europska komisija
   
      Tužbeni zahtjev
   
   Tužitelji od Općeg suda zahtijevaju da:
   
               —
            
            
               poništi članke 1. stavke 2. do 4., članke 2., 3. i 4. Odluke Komisije (EU) 2017/1861 (1) u dijelu u kojem se odnose na tužitelje;
            
         
               —
            
            
               naloži Komisiji snošenje troškova.
            
         
      Tužbeni razlozi i glavni argumenti
   
   U prilog osnovanosti tužbe tužitelji ističu osam tužbenih razloga.
   
               1.
            
            
               Prvi tužbeni razlog, prema kojem se pobijanom odlukom povređuje načelo dobre uprave iz članka 41. Povelje Europske unije o temeljnim pravima i prava tužiteljâ na obranu.
            
         
               2.
            
            
               Drugi tužbeni razlog, prema kojem je Komisija povrijedila članak 107. stavak 1. UFEU-a i obvezu obrazlaganja jer nije primijenila test subjekta u tržišnom gospodarstvu (MEO test) te je umjesto toga primijenila test iz presude Altmark na poslovni odnos između zračne luke Cagliari i tužiteljâ, uključujući navodne isplate potpora iako su one izvršene na temelju ugovora sklopljenih prije donošenja Zakona 10/2010.
            
         
               3.
            
            
               Treći tužbeni razlog, prema kojem je Komisija povrijedila načelo nediskriminacije neprimijenivši MEO test na ugovore između zračne luke Cagliari i tužiteljâ, s obzirom na to da je regija Sardinija bila samo manjinski imatelj udjela zračne luke Cagliari.
            
         
               4.
            
            
               Četvrti tužbeni razlog, prema kojem je Komisija povrijedila članak 107. stavak 1. UFEU-a jer nije utvrdila zračnu luku Cagliari kao korisnika potpore.
            
         
               5.
            
            
               Peti tužbeni razlog, prema kojem je, čak i ako se pretpostavi da zračna luka Cagliari nije bila korisnik Zakona 10/2010, Komisija povrijedila članak 107. stavak 1. UFEU-a jer je na postupanje Regije Sardinije trebala primijeniti MEO test, čak i pod svojom pretpostavkom da je zračna luka Cagliari bila pasivno „vozilo” za regionalne fondove.
            
         
               6.
            
            
               Šesti tužbeni razlog, prema kojem bi se, čak i pod daljnjom pretpostavkom da se Zakon 10/2010 odnosi na usluge od općeg gospodarskog interesa i da MEO test nije primjenjiv, pobijanom odluka ipak povrijedio članak 107. stavak 1. UFEU-a jer se njome plaćanja za marketinške usluge pogrešno smatraju skrivenim subvencijama za rad zrakoplovnih ruta.
            
         
               7.
            
            
               Sedmi tužbeni razlog, prema kojem je Komisija povrijedila članak 107. stavak 1. UFEU-a jer nije pokazala selektivnost.
            
         
               8.
            
            
               Osmi tužbeni razlog, prema kojem je, čak i ako Sud utvrdi da je potpora postojala, Komisija povrijedila članak 107. stavak 1. i članak 108. stavak 2. UFEU-a počinivši očitu pogrešku u svojim uputama državi članici u pogledu utvrđivanja iznosa potpore koja se može povratiti.
            
         
      (1)  Odluka Komisije (EU) 2017/1861 оd 29. srpnja 2016. o državnoj potpori SA33983 (2013/C) (ex 2012/NN) (ex 2011/N) – Italija – Kompenzacija zračnim lukama na Sardiniji za obveze pružanja javnih usluga (UOGI) (SL 2017., L 268, str. 1).